ଧଣ୍ଡୋ କେଶବ କାର୍ଭେ ଜଣେ ସମାଜକର୍ମୀ ଓ ହିନ୍ଦୁ ସାଧୁ ଥିଲେ । ସେ ଭାରତର ମହାରାଷ୍ଟ୍ର ରାଜ୍ୟସ୍ଥିତ ସେରାବାଲୀରେ ଜନ୍ମଗ୍ରହଣ କରିଥିଲେ । ତାଙ୍କର ନାରୀ ଅଧିକାର ତଥା ନାରୀ କଲ୍ୟାଣ ଓ ବିଧବା ବିବାହ ଭଳି ସାମାଜିକ କାମ ପାଇଁ ସେ ଭାରତ ରତ୍ନ ପୁରସ୍କାରରେ ସମ୍ମାନୀତ ହୋଇଥିଲେ । ପ୍ରାରମ୍ଭିକ ଜୀବନ କାର୍ଭେ ମହାରାଷ୍ଟ୍ର ରାଜ୍ୟସ୍ଥିତ ସେରାବାଲୀରେ ଜନ୍ମଗ୍ରହଣ କରିଥିଲେ । ତାଙ୍କର ପିଲାଦିନ ଡାପୋଲି ଜିଲ୍ଲାର ମୁରୁଦଠାରେ କଟିଥିଲା । ମୁରୁଦର ଏକ ସରକାରୀ ବିଦ୍ୟାଳୟରେ ସେ ପାଥମିକ ଶିକ୍ଷା ଗ୍ରହଣ କରିଥିଲେ । ସେ ପ୍ରତିଦିନ ରାମବିଜୟ, ହରିବିଜୟ ଓ ଶିବଲୀଳାମୃତ ଭଳି ଗ୍ରନ୍ଥ ଅଭ୍ୟାସ କରୁଥିଲେ । ଗୁରୁଙ୍କ ଆଦେଶରେ ସେ ସଂଧ୍ୟା ୫ଟାରୁ ସୂର୍ଯ୍ୟାସ୍ତ ପର୍ଯ୍ୟନ୍ତ ବିଦ୍ୟାଳୟ ନିକଟସ୍ଥ ଦୁର୍ଗା ମନ୍ଦିର ନିକଟରେ ଖବବରକାଗଜ ପଢୁଥିଲେ । ଗୁରୁଙ୍କ ଇଚ୍ଛା ଥିଲା ଯେ ଏହି ସମୟରେ ମନ୍ଦିରକୁ ଆସୁଥିବା ଭକ୍ତମାନେ ଦେଶର ସମସ୍ୟା ବିଷୟରେ ଅବଗତ ହୁଅନ୍ତୁ । ସେ ଯେତେବେଳେ ଅର୍ଥ ଉପାର୍ଜନକ୍ଷମ ହେଲେ, ସେ ସେହି ମନ୍ଦିରର ମରାମତି କାମ ପାଇଁ ଆଗେଇ ଆସିଲେ । ସେ ମୁରୁଦ ଉନ୍ନୟନ ପାଣ୍ଠି ମାଧ୍ୟମରେ ଗାଆଁପାଇଁ କେତେକ ଉନ୍ନତିମୂଳକ କାମ କରିଲେ । କାର୍ଭେ ନାରୀ ଅଧିକାର ତଥା ନାରୀ କଲ୍ୟାଣ ଓ ବିଧବା ବିବାହ କ୍ଷେତ୍ରରେ କାର୍ଯ୍ୟ କରିଥିଲେ । ସେ ମୁମ୍ବାଇରେ ପ୍ରଥମ ମହିଳା ବିଶ୍ୱବିଦ୍ୟାଳୟ ସ୍ଥାପନ କରିଥିଲେ । କାର୍ଭେଙ୍କ ସମ୍ମାନାର୍ଥେ ମୁମ୍ବାଇର କୁଇନ୍ସ ରୋଡ଼ର ନାମ ବଦଳାଇ ମହର୍ଷି କାର୍ଭେ ରାସ୍ତା ନାମରେ ନାମିତ କରାଯାଇଛି । ସମ୍ମାନ ଓ ପୁରସ୍କାର ୧୯୫୮ ମସିହାରେ ଭାରତ ସରକାରଙ୍କଦ୍ୱାରା ମହର୍ଷି କାର୍ଭେଙ୍କୁ ତାଙ୍କ ଶହେତମ ଜନ୍ମ ଦିବସରେ ଦେଶର ସର୍ବୋଚ୍ଚ ବେସାମରିକ ଉପାଧୀ ଭାରତ ରତ୍ନଦ୍ୱାରା ସମ୍ମାନିତ କରିଥିଲେ ।